Nikolaj Villumsen (EL), 2014-10-01:
Tak for det.
Det er en meget, meget alvorlig situation, så jeg håber selvfølgelig, at I lytter til, hvad der bliver sagt.
Flere partier har i førstebehandlingen sagt, at de ikke vil støtte Enhedslistens forslag, fordi de ikke mener, at Danmark skal gøre noget, som vi ikke er blevet opfordret til af USA.
Men ærlig talt, skal Danmark undlade at handle over for en truende humanitær katastrofe, fordi vi ikke har fået en opringning fra Washington?
Er det virkelig en ansvarlig dansk udenrigspolitik?
I førstebehandlingen havde SF en række bekymringer i forhold til forslaget, som er blevet imødekommet i udvalgsbehandlingen, og jeg håber derfor, at SF på den baggrund kan støtte forslaget.
I førstebehandlingen kom det frem, at Dansk Folkeparti overvejede at stemme imod forslaget, fordi man frygtede, at Tyrkiet ville blive sur på Danmark, hvis vi støttede kurderne.
Det undrer mig, at Dansk Folkeparti vil deponere forsvaret af de kristne i det nordlige Syrien ved den autoritære islamistiske leder og præsident i Tyrkiet.
Jeg håber, Dansk Folkeparti har tænkt sig rigtig godt om og vil støtte forslaget om at støtte ikke bare de kurdiske, men også de kristne og arabiske befolkningsgrupper i det nordlige Syrien.
Realiteten er jo, at befolkningen i de kurdiske områder i Syrien lige nu står i en ensom og desperat kamp mod ISIL, fordi Tyrkiet ikke ønsker at hjælpe.
Tyrkiet ønsker grundlæggende ikke, at kurderne i Syrien, Irak og Iran skal have selvstyre.
Den politik går lige nu ud over befolkningen i det nordlige Syrien, som er under angreb fra ISIL.
Hvis Folketinget i aften afviser at støtte de demokratiske områder i Syrien, selv om befolkningen her trues af en humanitær katastrofe, vil det være tragisk.
Lige nu står Folketinget med et beslutningsforslag, som giver Danmark en ekstraordinær chance for at forhindre overgreb på civile, og som vil give ISIL et nederlag ved at forhindre dem i at indtage byen Kobani i det nordlige Syrien.
Derfor vil jeg på vegne af Enhedslisten indtrængende bede Folketinget om at stemme for det forslag, som Enhedslisten her har fremsat, så Danmark om ikke kan stoppe alle ISIL's forbrydelser, så bidrage til, at den konkrete forfærdelige situation, der er i det nordlige Syrien, og som truer millioner af mennesker, bliver stoppet.
Mens man kan være lidt i tvivl om, om partierne, som har sagt, at det er meget vigtigt, at Danmark går i krig igen i Irak, reelt mener, at det er meget vigtigt, så mener jeg, at det beslutningsforslag, som Enhedslisten har fremsat, nemlig B 124, er meget akut og afgørende.
Situationen i området omkring den kurdiske by Kobani i det nordlige Syrien er lige nu katastrofal.
I 14 dage har ISIL med tunge våben i form af tanks, pansrede køretøjer og artilleri angrebet og beskudt området.
Det er et område, hvor der befinder sig omkring 400.000 civile kurdere, arabere og kristne.
I de sidste 3 år har kurderne og de andre befolkningsgrupper i det nordlige Syrien skabt et demokratisk, sekulært, mangfoldigt styre, der inkluderer alle befolkningsgrupper.
Ikke alene har man smidt Assads regime på porten, men man har også vist sig i stand til at holde stand mod ISIL, indtil ISIL begyndte at angribe med tunge amerikanske våben, som de fik fat i ved erobringen af den irakiske by Mosul tidligere på sommeren.
Nu er området omringet af ISIL fra vest, fra syd og fra øst og har en lukket tyrkisk grænse mod nord.
Det er en humanitær katastrofe, som truer.
Den truer, hvis ISIL bryder igennem de kurdiske forsvarsstyrker.
Enhedslisten kom forrige torsdag med et forslag om, at Danmark skulle presse Tyrkiet til at åbne grænsen for mad og medicin og sikre, at kurderne kunne få støtte, samt at FN blev inddraget i sagen.
Det blev afvist af regeringen at tage disse forslag op og gøre noget ved det.
Lige nu står ISIL 2 km fra Kobani.
Det er en forfærdelig situation, som kræver akut handling.
Derfor er jeg også ærgerlig over, at vi har set, at et flertal i Folketinget indtil nu har afvist Enhedslistens forslag om at udvide støtten til de kurdiske områder i Nordirak, hvortil Danmark sender våben og humanitær hjælp, til også at gælde de kurdiske områder i det nordlige Syrien.
Flere partier har sagt i førstebehandlingen, at de ville afvise det, fordi de ikke mener, at Danmark skal gøre noget, vi ikke er blevet opfordret til af USA.